НАРЕДБА № 12 ОТ 20 ДЕКЕМВРИ 2006 Г. ЗА МЕДИЦИНСКОТО ОБСЛУЖВАНЕ НА ЛИШЕНИТЕ ОТ СВОБОДА

Издадена от Министерството на здравеопазването и Министерството на правосъдието

 Обн. ДВ. бр.4 от 16 Януари 2007г.

Глава първа.

ОБЩИ ПОЛОЖЕНИЯ

Чл. 1. С тази наредба се уреждат условията и редът за медицинското обслужване на лишените от свобода в затворите, поправителните домове и следствените арести.

Чл. 2. (1) Медицинското обслужване на лишените от свобода се осъществява в медицински центрове и специализирани болници, разкрити към местата за лишаване от свобода по реда на чл. 5, ал. 1 от Закона за лечебните заведения.

(2) При необходимост медицинското обслужване на лишените от свобода може да се осъществи и в други лечебни заведения.

Чл. 3. Лечебните заведения в местата за лишаване от свобода са част от националната система за здравеопазване и извършват дейността си в съответствие с Правилника за устройството и дейността на лечебните заведения към Министерството на правосъдието (ДВ, бр. 66 от 2003 г.).

Чл. 4. Методическото ръководство на медицинската дейност на лечебните заведения, създадени към Министерството на правосъдието, се осъществява от министъра на здравеопазването.

Чл. 5. (1) При осъществяване на медицинското обслужване в местата за лишаване от свобода се спазват правата на пациента и Кодексът на професионалната етика. 

(2) Медицинската помощ в лечебните заведения в местата за лишаване от свобода съответства на медицинските стандарти, утвърдени от министъра на здравеопазването.

(3) Предписанията на медицинските специалисти имат задължителен характер за началниците на затворите, поправителните домове и следствените арести. Медицинското решение се взема единствено в интерес на здравето на лишения от свобода.

Чл. 6. (1) Всеки служител в местата за лишаване от свобода е отговорен за здравето на лишените от свобода.

(2) В учебните програми за начална подготовка на служителите се включват лекции на медицинска тематика относно:

1. външни признаци на спешни състояния и действия на служителите при необходимост от спешна помощ;

2. признаци на абстинентни състояния при алкохолна и/или наркотична зависимост и първоначални действия за тяхното овладяване;

3. характерни белези на психични разстройства, суицидни нагласи и начини за предотвратяване на самоувреждания;

4. участие на немедицински специалисти при изготвяне на програми за лица със зависимости (алкохолна и/или наркотична).

Чл. 7. (1) По предложение на директора на болницата или на медицинския център лишени от свобода могат да бъдат назначавани за помощен персонал към лечебните заведения.

(2) На лишени от свобода, които имат медицинско образование, ако не са лишени от правото да упражняват професията си, може да бъде възлагана работа по специалността им под непосредствения контрол и ръководство на директора на болницата или на медицинския център или упълномощен от тях медицински специалист.

Чл. 8. (1) За подпомагане на медицинското обслужване на лишените от свобода могат да бъдат привличани консултанти от други лечебни заведения.

(2) За консултация по конкретен повод предложението се прави от директора на болницата или медицинския център и се утвърждава от началника на затвора, поправителния дом или следствения арест.

Чл. 9. (1) При несъгласие с определената диагноза или назначеното лечение лишеният от свобода за своя сметка може да поиска консултация със специалисти от други лечебни заведения. В този случай се осигурява достъп до молителя.

(2) Директорът на болницата или медицинския център е длъжен да запознае съответния специалист с медицинската документация по случая.

(3) Мнението на специалиста по ал. 1 има само консултативен характер. Той не може да определя мястото, където ще се проведе лечението.

Глава втора.

МЕДИЦИНСКО ОБСЛУЖВАНЕ В МЕСТАТА ЗА ЛИШАВАНЕ ОТ СВОБОДА

Раздел I.

Медицинско обслужване в приемно отделение

Чл. 10. (1) Всеки лишен от свобода след постъпването му в затвор, поправителен дом или следствен арест задължително се подлага на първичен медицински преглед за оценка на общото му здравословно състояние и санитарна обработка. 

(2) При констатирани следи от насилие незабавно се уведомява съответният началник, лицето се освидетелства и се предприемат мерки за оказване на медицинска помощ.

Чл. 11. (1) При постъпването в затвор или поправителен дом лишените от свобода се настаняват в приемно отделение за срок до един месец. 

(2) След първичния медицински преглед лицата по ал. 1 се консултират от психиатър и психолог, които задължително дават становище относно:

1. психическото състояние на лишения от свобода и неговите особености, като склонност към суициди, самоувреждания и агресивни посегателства;

2. симптомите на наркотична и/или алкохолна зависимост и мерките, които трябва да се предприемат по време на изтърпяване на наказанието.

(3) Оценката на соматичния и психиатричния статус на лишения от свобода се вписва в медицинско досие, което се съхранява в медицинския център. 

(4) Лишените от свобода се разпределят по групи и работни обекти след издаването на медицинска справка за здравословното им състояние и работоспособност.

Раздел II.

Амбулаторен прием

Чл. 12. (1) Приемът в медицинския център се извършва по график, утвърден от началника на затвора или поправителния дом.

(2) Лишените от свобода, които желаят да посетят медицински специалист, се записват в специален дневник, който се съхранява при постовия надзирател.

(3) Лишените от свобода по ал. 2 се отвеждат в медицинския център, като посещението се отбелязва в дневника. При необходимост се определя дата за повторно явяване, дават се препоръки за освобождаване от работа, за амбулаторно или стационарно лечение и други медицински препоръки.

Чл. 13. Болните с температура или съмнения за инфекциозно заболяване, с травми, отравяния или други спешни състояния се приемат незабавно и по всяко време.

Чл. 14. (1) Амбулаторният прием се извършва от директора на медицинския център или друг медицински специалист, като при необходимост може да присъства служител от охранителния състав.

(2) Амбулаторният преглед се регистрира в амбулаторна книга, в която се записват имената на пациента, диагнозата с латинското наименование на заболяването и предписаното лечение. 

(3) Диспансеризацията на хронично болните се извършва по ред, определен от министъра на здравеопазването.

Чл. 15. (1) Осигуряването на спешна медицинска помощ в местата за лишаване от свобода в извънработно време на медицинския център се урежда със заповед на началника на съответното място за лишаване от свобода по предложение на директора на медицинския център. Изпълнението на заповедта се възлага на дежурните главни надзиратели или съответстващите на тях длъжностни лица в затворническите общежития.

(2) При сутрешните инструктажи на охранителния състав задължително се разяснява редът за оказване на спешна медицинска помощ на лишените от свобода, които са изведени на външни работни обекти.

Чл. 16. (1) Лишените от свобода, изолирани в наказателна килия, се посещават не по-малко от един път седмично от медицински специалист. На същите се извършва медицински преглед на място, освен ако случаят налага друго. 

(2) При поискване от изолирания лишен от свобода прегледът се осъществява незабавно.

(3) Когато медицинският специалист прецени, че изолацията застрашава живота на лишения от свобода, той се настанява в лечебно заведение.

Раздел III.

Ред за определяне на необходимостта от специализирана извънболнична помощ

Чл. 17. Необходимостта от специализирана извънболнична медицинска помощ се определя от директора на медицинския център, който издава медицинско направление за консултация или за провеждане на съвместно лечение със специалист от друго лечебно заведение.

Чл. 18. (1) В случаите по чл. 17 директорът на медицинския център уговаря консултация и подготвя необходимите документи.

(2) В медицинското направление за консултация задължително се уточнява конкретното искане към специалиста.

Раздел IV.

Медицинска експертиза на работоспособността на лишените от свобода и контрол за осигуряване на здравословни и безопасни условия на труд

Чл. 19. Медицинската експертиза за установяване на работоспособността на лишените от свобода се извършва при условия и по ред, определени от министъра на здравеопазването.

Чл. 20. (1) В случаите по чл. 19 директорът или лекуващият лекар от медицинския център насочва лишените от свобода към лекарска консултативна комисия (ЛКК) на специализираните болници за активно лечение на лишени от свобода (СБАЛЛС) в София или Ловеч с талон за ЛКК.

(2) Когато транспортирането на лишен от свобода до съответната СБАЛЛС може да доведе до влошаване на здравословното му състояние, ЛКК може да бъде сформирана в медицинския център на затвора или поправителния дом със заповед на главния директор на Главна дирекция "Изпълнение на наказанията" (ГДИН).

Чл. 21. Дейностите, свързани с превенция и защита от професионалните рискове за работещите лишени от свобода, се организират от медицинските специалисти в съответното място за лишаване от свобода съвместно с назначените от работодателя длъжностни лица или служба по трудова медицина.

Чл. 22. (1) Медицинските специалисти в местата за лишаване от свобода извършват проверки по спазване на изискванията за здравословни и безопасни условия на труд съвместно с комитетите и групите по условия на труд.

(2) В случаи на сериозна или специфична опасност за здравето и живота на работещите лишени от свобода или при вероятност от възникване на такава медицинските специалисти уведомяват началника на съответното място за лишаване от свобода и вземат мерки за недопускане възобновяване на работата, докато не се отстрани опасността.

(3) За работещите на външни обекти се договарят условия на труд, отговарящи на изискванията на Закона за здравословни и безопасни условия на труд.

Чл. 23. Медицинската помощ в затворническите общежития и работните обекти извън района на затвора се осъществява, както следва:

1. в затворническите общежития, които не разполагат с медицински специалист на щат, се осигуряват посещения от медицински специалист на медицинския център на затвора по график, утвърден от началника на затвора;

2. на всички работни обекти извън района на затвора се осигурява чанта със средства за оказване на първа помощ;

3. спешна медицинска помощ на лишени от свобода на външни обекти се оказва в най-близкото лечебно заведение.

Чл. 24. Медицинските специалисти в лечебните заведения на местата за лишаване от свобода провеждат изследвания или периодични и целеви прегледи на лишените от свобода съобразно установените нормативни изисквания за работещи в предприятия със специфичен характер и организация на труда.

Чл. 25. Установяването, разследването и регистрирането на всяка трудова злополука и/или случаи на професионална болест на лишен от свобода се извършват от работодателя със задължителното участие на съответния началник на мястото за лишаване от свобода, както и на специалист от медицинския център.

Чл. 26. Директорът на медицинския център уведомява началника на съответното място за лишаване от свобода за констатирани трудови или битови травми на лишен от свобода.

Раздел V.

Ред за оказване на дентална помощ

Чл. 27. (1) Денталната медицинска помощ на лишените от свобода се осъществява от лекар по дентална медицина от медицинския център към мястото за лишаване от свобода. 

(2) Денталната помощ се извършва по график, утвърден от началника на съответния затвор, поправителен дом или затворническо общежитие. 

(3) Нуждаещите се от спешна дентална помощ се обслужват с предимство.

Чл. 28. Прегледаните пациенти се записват в амбулаторен журнал, в който се отбелязват диагнозата и направените манипулации.

Чл. 29. Консултации и лечение с лекари по дентална медицина извън местата за лишаване от свобода се извършват по реда на глава втора, раздел трети.

Чл. 30. Протетично лечение на лишените от свобода се предоставя срещу заплащане.

Чл. 31. Лекарят по дентална медицина изготвя:

1. медицински справки;

2. епикризи след болничен престой;

3. заявки за лекарства и медицински изделия;

4. друга документация.

Раздел VI.

Оказване на психиатрична помощ

Чл. 32. (1) При съмнение за психично разстройство на лишен от свобода инспектор-психологът съвместно с психиатъра към медицинския център провеждат клинично-психологически и психиатрични изследвания за уточняване на диагнозата.

(2) Лишените от свобода с алкохолна и/или наркотична зависимост или суицидни прояви се вземат под наблюдение от психиатъра, който заедно с инспектор-психолога и инспектора по социална дейност и възпитателна работа изготвят програма за тяхното третиране.

Чл. 33. (1) Осъдените на лишаване от свобода, за които съдът е постановил принудително лечение поради алкохолна и/или наркотична зависимост, се превеждат в затвора в Ловеч и се настаняват за лечение в СБАЛЛС. 

(2) Лишените от свобода с алкохолна и/или наркотична зависимост, за които не е постановено принудително лечение, могат да бъдат преведени за лечение в СБАЛЛС - Ловеч, по тяхно изрично искане съгласно установения ред.

Чл. 34. Лишените от свобода с психични разстройства, които се нуждаят от болнично лечение, се превеждат в СБАЛЛС - Ловеч, по установения ред. До изпращането им на лечение те се настаняват в изолирано помещение на съответното лечебно заведение.

Чл. 35. (1) При съмнение за невменяемост психиатърът чрез началника на затвора или поправителния дом изготвя предложение до съответния прокурор за назначаване на съдебно-психиатрична експертиза.

(2) При констатирана невменяемост се предлага прекъсване изпълнението на наказанието или промяна мярката за неотклонение и се урежда настаняването за лечение в специализирано психиатрично заведение.

Раздел VII.

Профилактична дейност и други въпроси, свързани с медицинското обслужване на лишените от свобода

Чл. 36. (1) На всеки лишен от свобода най-малко веднъж годишно се извършват профилактичен преглед, флуорографски и лабораторни изследвания. 

(2) При постъпване в затвора на всеки лишен от свобода се предлага изследване за ХИВ.

(3) По време на изтърпяване на наказанието лишаване от свобода изследване за ХИВ се извършва с диагностична цел и се предлага на:

1. бременни;

2. болни от туберкулоза;

3. лица с полово предавани инфекции;

4. лица, злоупотребяващи с наркотични вещества;

5. участници в инциденти с открити наранявания;

6. лица с множество сексуални партньори.

(4) Изследванията за ХИВ по ал. 2 и 3 се провеждат при спазване на принципите на доброволност, информирано съгласие и конфиденциалност. Лишеният от свобода има право да откаже изследване за СПИН.

(5) За всички лишени от свобода се осигуряват условия за доброволно, анонимно или конфиденциално консултиране и изследване за ХИВ.

(6) При съобщаване на положителен резултат за ХИВ се провежда следтестово консултиране. 

(7) За ХИВ позитивните лишени от свобода се осигурява:

1. конфиденциалност на данните за техния ХИВ/СПИН статус;

2. текущо медицинско наблюдение, специализирани лабораторни изследвания и антиретровирусно лечение съвместно със специализираните лечебни заведения за СПИН.

Чл. 37. В случай на открита туберкулоза болните се настаняват за лечение в пневмофтизиатричното отделение на СБАЛЛС - Ловеч, а когато това е невъзможно - в изолирани помещения на съответното лечебно заведение.

Чл. 38. Лишените от свобода, болни от заразни болести, контактните с тях лица и заразоносители подлежат на регистрация, задължително съобщаване и отчет по ред, определен с наредба на министъра на здравеопазването.

Чл. 39. (1) При констатиране на следи от насилие по време на медицински преглед незабавно писмено се уведомява началникът на затвора или поправителния дом.

(2) При поискване от лишения от свобода се издава медицинска справка, в която подробно се описват установените увреждания.

Чл. 40. (1) Ако в деня на освобождаването лицето се намира в лечебно заведение на местата за лишаване от свобода и здравословното му състояние налага лечението му да продължи, ръководството на затвора или поправителния дом осигурява настаняването му в болнично заведение извън местата за лишаване от свобода.

(2) В случаите по ал. 1, когато здравословното състояние на пациента не позволява да бъде преместен, лечението му може да продължи в лечебното заведение на мястото за лишаване от свобода с негово съгласие. За това се уведомяват ГДИН, съответният прокурор и близките на болния.

Чл. 41. Храненето на лишените от свобода се определя и контролира от медицински специалист.

Чл. 42. Дейностите по промоция на здравето на лишени от свобода се организират и ръководят от директора на лечебното заведение.

Чл. 43. (1) Бременните жени, лишени от свобода, се наблюдават през цялата бременност от лекар с призната специалност по акушерство и гинекология. При необходимост се провеждат допълнителни консултации с други специалисти.

(2) Прекъсването на бременността по желание или по медицински показания се осъществява по реда, определен от министъра на здравеопазването.

(3) Родилна помощ на жени, лишени от свобода, се оказва в лечебни заведения извън местата за лишаване от свобода.

Чл. 44. Задължителните планови имунизации и реимунизации, включени в Националния имунизационен календар на Република България, се извършват при спазване на условията, реда и сроковете, определени от министъра на здравеопазването.

Раздел VIII.

Медицински мерки при проблемни ситуации в местата за лишаване от свобода

Чл. 45. (1) Принудителни медицински мерки спрямо лишен от свобода се прилагат с цел да се предотврати посегателство върху собствения му живот и здраве, живота и здравето на останалите лишени от свобода и тези на служителите. 

(2) За необходимостта от прилагане на принудителна медицинска мярка спрямо лишен от свобода незабавно се уведомява съответният прокурор, упражняващ надзор за законност.

Чл. 46. (1) При отказ да приема храна обявилият гладна стачка се посещава от медицински специалист и му се разясняват последиците за неговото здраве. С участието на инспектор по социална дейност и възпитателна работа психиатърът или психологът изяснява причините за протеста му и му се посочват законовите средства за постигане на желания резултат.

(2) Ако обявилият гладна стачка не се откаже от гладуването, при възникване на опасност за здравето му той се настанява в стационара и се поставя под наблюдението на медицински специалист. 

(3) При възникване на опасност за живота на лишения от свобода се предприема съответна терапия по предписание на медицински специалист до отпадане на опасността за живота му.

Чл. 47. (1) След употреба на помощни средства или оръжие лекарят е длъжен да окаже незабавна медицинска помощ на пострадалото лице и подробно да регистрира причинените увреждания, ако има такива.

(2) При използване на помощни средства спрямо лишен от свобода състоянието му се наблюдава от медицински специалист. По негово предписание прилагането на такива средства може да бъде преустановено, ако възникне опасност за живота или здравето на лишения от свобода.

Чл. 48. При самонаранявания или суицидни опити на лишените от свобода незабавно се оказва необходимата медицинска помощ.

Чл. 49. При извършване на личен обиск на лишен от свобода прегледът на телесните му кухини се извършва от медицински специалист.

Чл. 50. Когато са налице причини от здравословен характер, директорът на лечебното заведение предлага на началника на затвора или поправителния дом да отмени или отложи наложеното дисциплинарно наказание, да удължи престоя на открито или да се промени възложената работа.

Раздел IX.

Прекъсване изпълнението на наказанието лишаване от свобода по здравословни причини

Чл. 51. (1) Предложението за прекъсване изпълнение на наказанието лишаване от свобода по здравословни причини се прави от началника на затвора или поправителния дом и се придружава от становище на директора на медицинския център или на СБАЛЛС.

(2) В случаите по ал. 1 лишеният от свобода се насочва към ЛКК на СБАЛЛС - София, или СБАЛЛС - Ловеч, по изричното искане на съответната прокуратура.

(3) Продължаване на прекъсването може да бъде предложено след контролен преглед в съответното лечебно заведение на местата за лишаване от свобода по реда на предходните алинеи.

Чл. 52. Началникът на затвора или поправителния дом възлага на определено от него длъжностно лице извършването на периодични проверки дали прекъсването на изпълнението на наказанието лишаване от свобода по здравословни причини се използва по предназначение. При констатирани нарушения се предлага преустановяване на прекъсването.

Чл. 53. (1) Когато се налага изменение на мярката за неотклонение задържане под стража по здравословни причини, ЛКК дава становище за това, дали те са основателни от медицинска гледна точка. 

(2) Предложението за замяна на мярката за неотклонение задържане под стража по здравословни причини се отправя до прокурора, упражняващ ръководство и надзор на наказателното производство.

Чл. 54. (1) При необходимост към ГДИН се създава медицинска комисия, която има следните задачи:

1. при искане от прокуратурата дава становище относно наличието или липсата на условия за лечение на лица със здравословни проблеми, по отношение на които предстои да бъде приведено в изпълнение наказание лишаване от свобода;

2. дава заключения по жалби на лишени от свобода срещу откази да се предложи или продължи прекъсването на изпълнението на наказанието лишаване от свобода или промяна на мярката за неотклонение задържане под стража по здравословни причини;

3. прави предложения за помилване на лишени от свобода по здравословни причини.

(2) Председател на медицинската комисия е началникът на сектор "Медицински".

(3) Съставът на медицинската комисия се определя със заповед от главния директор на ГДИН.

(4) За подпомагане работата на медицинската комисия могат да бъдат привличани консултанти от други лечебни заведения.

Раздел X.

Медицинско обслужване в следствените арести

Чл. 55. (1) Разпоредбите на тази наредба се прилагат и относно медицинското обслужване на лишени от свобода, настанени в следствените арести.

(2) Материално-битовото обезпечаване, оборудването с медицинска техника и лекарствоснабдяването се организират от съответния ръководител на следствения арест.

Чл. 56. Медицинското обслужване на лицата, настанени в следствените арести, се извършва от медицински специалист към ареста.

Чл. 57. (1) При необходимост от болнично лечение настанените в следствените арести лица се изпращат в лечебно заведение за болнична помощ по писмено разпореждане на съответния прокурор или съд.

(2) При спешни случаи изпращането за болнично лечение се извършва със заповед на главния директор на ГДИН, за което се уведомява съответният прокурор или съд.

Глава трета.

МЕДИЦИНСКО ОБСЛУЖВАНЕ В ЛЕЧЕБНИТЕ ЗАВЕДЕНИЯ ЗА БОЛНИЧНА ПОМОЩ КЪМ МЕСТАТА ЗА ЛИШАВАНЕ ОТ СВОБОДА И ИЗВЪН ТЯХ

Чл. 58. (1) В СБАЛЛС - София, и СБАЛЛС - Ловеч, се приемат за лечение лишени от свобода от цялата страна.

(2) Лишените от свобода от затвора в София и от затвора в Ловеч се настаняват за лечение в съответната болница по предложение на директора на медицинския център със заповед на началника на затвора.

(3) Лишените от свобода от другите затвори и поправителни домове се настаняват за лечение в специализираните болници със заповед на главния директор на ГДИН по предложение на началник-сектор "Медицински".

Чл. 59. При приемане, лечение и изписване на лишен от свобода от СБАЛЛС се води медицинска документация, утвърдена от министъра на здравеопазването за лечебните заведения за болнична помощ.

Чл. 60. (1) Пациентът се уведомява за предлагания обем медицинска помощ.

(2) Медицинските дейности се осъществяват след изразено информирано съгласие на пациента. 

(3) Всяка допълнителна медицинска услуга извън предлагания обем медицинска помощ по ал. 1 може да му бъде осигурена по негово искане и за негова сметка по цени, определени от съответното лечебно заведение.

Чл. 61. В СБАЛЛС се води и съхранява медицинска, финансово-отчетна и статистическа документация.

Чл. 62. Лишените от свобода се изпращат в други лечебни заведения, когато:

1. в лечебните заведения на местата за лишаване от свобода няма условия за провеждане на необходимото лечение;

2. се налага лечение на инфекциозни заболявания;

3. са необходими консултативни прегледи или специализирани изследвания.

Чл. 63. (1) Необходимостта от охрана при провеждане на лечение в лечебни заведения извън местата за лишаване от свобода се преценява от началниците на местата за лишаване от свобода.

(2) Обвиняемите и подсъдимите могат да бъдат лекувани в лечебни заведения извън местата за лишаване от свобода само с охрана.

(3) Охраната се осъществява от служители на надзорно-охранителния състав на съответния затвор, поправителен дом или следствен арест.

Глава четвърта.

ЛЕКАРСТВОСНАБДЯВАНЕ

Чл. 64. (1) Цялостната дейност по снабдяването с лекарства се ръководи и контролира от директорите на лечебните заведения.

(2) В зависимост от потребностите от лекарства и медицински изделия директорите на лечебните заведения представят писмени заявки до началника на съответното място за лишаване от свобода.

(3) Получаването, съхраняването и разпределението на лекарствата се организират от директора на съответното лечебно заведение.

(4) Медицинските специалисти към медицинските центрове в местата за лишаване от свобода могат да съхраняват лекарствени продукти по списък, определен от министъра на здравеопазването.

Чл. 65. Аптеките в СБАЛЛС - София, и СБАЛЛС - Ловеч, осъществяват своята дейност в съответствие с изискванията на действащото законодателство и по ред, установен от министъра на здравеопазването.

Чл. 66. (1) Изразходването на лекарства и медицински изделия се регистрира в амбулаторната книга, като се отбелязват техният вид и количество.

(2) Директорът на лечебното заведение изготвя ежемесечни отчети за разходите по ал. 1, които се предават в счетоводството.

Чл. 67. (1) На лишените от свобода се осигуряват необходимите лекарства. Тяхното получаване се удостоверява чрез подпис на лишения от свобода в амбулаторната книга.

(2) Лекарствата с упойващо или наркотично действие се предоставят на нуждаещите се само в рамките на предписаната дневна доза.

(3) При необходимост от лечение със скъпи лекарства по реда на ЗЗО директорът на медицинския център съдейства за осигуряването на необходимите документи.

(4) При предписване на лекарства, медицински изделия и диетични храни за специални медицински цели, които НЗОК напълно или частично заплаща, директорът на медицинския център уведомява директора на РЗОК и обосновава нуждата от тях.

(5) Директорът на медицинския център попълва Рецептурна книжка на хронично болен.

(6) Лишените от свобода могат да получават лекарства отвън само със знанието и под контрола на лекаря от лечебното заведение в местата за лишаване от свобода. Тези лекарства се съхраняват в лечебното заведение и се предоставят за ползване по реда на тази наредба.

Глава пета.

ЗДРАВЕН КОНТРОЛ И ПРОТИВО-ЕПИДЕМИЧНА ДЕЙНОСТ

Чл. 68. На територията на местата за лишаване от свобода с цел защита на здравето на лишените от свобода се извършва систематичен и насочен здравен контрол за спазване и изпълнение на установените с нормативен акт здравни изисквания за обектите с обществено предназначение към местата за лишаване от свобода.

Чл. 69. (1) Здравният контрол в местата за лишаване от свобода се упражнява от ГДИН, сектор "Медицински".

(2) Директорът на лечебното заведение организира взаимодействието на всички служители за предотвратяване възникването и разпространяването на заразни болести.

Чл. 70. (1) Здравният контрол се възлага на медицинските специалисти към местата за лишаване от свобода, които изпълняват задълженията на здравни инспектори.

(2) Здравните инспектори в местата за лишаване от свобода проверяват и при необходимост предписват мерки относно:

1. количеството и качеството на храната и качеството на водата, предназначена за питейно-битови цели;

2. годността и чистотата на дрехите и спалните принадлежности;

3. хигиената и чистотата на помещенията и на настанените в тях; 

4. състоянието на осветлението, отоплението, канализацията и вентилацията на спалните и работните помещения.

(3) Здравните инспектори осъществяват контрол:

1. за осигуряването на здравословни и безопасни условия на труд на лишените от свобода и възлагане на работа в съответствие с тяхното здравословно състояние;

2. за спазването на установената продължителност на работния ден на работещите в предприятия със специфичен характер и организация на труда.

(4) При установяване на санитарно-хигиенни нарушения здравните инспектори:

1. издават предписания за провеждане на задължителни хигиенни мерки в обектите на местата за лишаване от свобода;

2. предлагат на началника на съответното място за лишаване от свобода да наложи дисциплинарни наказания на виновните лица.

Чл. 71. Здравните инспектори осъществяват и контрол по спазване на противоепидемичния режим на работа в лечебните заведения към местата за лишаване от свобода по ред, установен от министъра на здравеопазването:

1. контролират спазването на хигиенните норми и изисквания при провеждане на стерилизация в медицинската практика;

2. контролират процеса на дезинфекция в лечебните заведения - начини и средства;

3. контролират организацията на профилактиката и контрола на вътреболничните инфекции;

4. контролират спазването на реда за регистриране, съобщаване и отчитане на заразните болести;

5. контролират процеса на извършване на задължителните имунизации и реимунизации на подлежащите контингенти по Националния имунизационен календар на страната.

Чл. 72. Всички лишени от свобода, работещи в хранителни обекти, в помещения, свързани с водоснабдяването, в перални, бани и бръснарници, се подлагат на първичен и периодични медицински прегледи и изследвания за заразоносителство по ред, определен от министъра на здравеопазването.

Чл. 73. При раздаване на готова храна се спазват следните изисквания:

1. храната се раздава в срок не по-късно от два часа от приготвянето й;

2. дежурният главен надзирател разрешава консумацията на храната след проверка на вкусовите й качества, вписване на заключението в книгата за контрол и оставяне на проби от всяко ястие за 48-часово съхранение.

Чл. 74. Здравните инспектори участват в анкетирането на хранителни заболявания, епидемични взривове, предприемат мерки за тяхното ограничаване и ликвидиране и контролират изпълнението им.

Чл. 75. (1) На лишените от свобода се осигуряват условия за:

1. поддържане на косата и бръснене;

2. хигиена на ръцете и краката;

3. изкъпване, като след всяко ползване на баня помещенията се почистват и дезинфекцират;

4. задължителна смяна на личното и постелъчното бельо най-малко веднъж седмично.

(2) Ежемесечно се извършва почистване на жилищните помещения с измиване на пода, прозорците, вратите и леглата, изтупване и проветряване на одеяла, чаршафи, възглавници и последваща дезинфекция.

(3) Постелъчното и личното бельо се изпират след предварително накисване в горещ сапунен разтвор или прах за пране. Одеялата се изпират един път на три месеца.

(4) В началото на всеки месец се правят периодични проверки за спазване на санитарните изисквания по предходните алинеи.

Чл. 76. (1) Началниците на местата за лишаване от свобода отговарят за санитарното състояние на комунално-битовите и производствени помещения, хранителните блокове, района, складовите помещения, транспорта и преработката на хранителните продукти, за изправността и работата на баните и пералните помещения, за осигуряването на питейна вода, отговаряща на изискванията, определени от министъра на здравеопазването.

(2) При използване на собствен водоизточник за централно питейно-битово водоснабдяване началникът и медицинският специалист на съответното място за лишаване от свобода организират провеждането на мониторинг на качествата на питейната вода с периодичност и в обем съгласно изискванията, определени от министъра на здравеопазването.

Глава шеста.

МЕДИКО-СТАТИСТИЧЕСКА ИНФОРМАЦИЯ

Чл. 77. (1) Медико-статистическата информация за дейността на лечебните заведения в местата за лишаване от свобода се води по реда и формите, утвърдени от министъра на здравеопазването.

(2) Директорът на медицинския център води и съхранява в амбулаторията документацията за извънболничната медицинска и дентална помощ, която включва първични медицински документи и финансово-отчетни документи. 

(3) Сведенията за здравословното състояние, прекараните заболявания, проведените изследвания и лечение и необходимостта от диетично хранене се прилагат към личното здравно досие на лишения от свобода, което се съхранява в лечебното заведение.

Чл. 78. (1) За всеки лишен от свобода се завежда личен здравен картон, който се съхранява в лечебното заведение и се изпраща на съответното място в случаите на превеждането му в друг затвор.

(2) При освобождаване или при настъпила смърт здравният картон се прилага към досието.

Чл. 79. Случаите с ХИВ/СПИН и случаите с туберкулоза се съобщават на Националния регистър по ХИВ/СПИН и Националния регистър по туберкулоза.

Чл. 80. (1) Началникът на сектор "Медицински" в ГДИН в края на всяка календарна година обобщава статистическата информация относно:

1. изведените на лечение в лечебно заведение извън мястото за лишаване от свобода, пуснатите в прекъсване или помилваните по здравословни причини;

2. смъртните случаи в местата за лишаване от свобода;

3. отказите от храна, самонараняванията и трудовите злополуки с причинена инвалидност; 

4. броя на лишените от свобода, на които е оказано специализирано лечение за наркомания, алкохолизъм, психически заболявания, туберкулоза, СПИН;

5. броя на жалбите на лишените от свобода или на техните близки, недоволни от медицинското обслужване, и колко от тях са основателни.

(2) Началникът на сектор "Медицински" внася за обсъждане в ГДИН годишен анализ за дейността по медицинското обслужване на лишените от свобода през предходната година.

Заключителни разпоредби

Параграф единствен. Тази наредба се издава на основание чл. 22, ал. 3 от Закона за изпълнение на наказанията и отменя Наредба № 2 за медицинското обслужване в местата за лишаване от свобода (ДВ, бр. 66 от 1982 г.).

